„Hűbameg” koktél

Egy Szarvason megrendezett moldvai táborban, ha jól emlékszem

1992-ben, sok zenész és táncos gyűlt össze Magyarország minden

szegletéből, még Moldvából is. Moldvai kobzás, furulyás, hegedűs,

olyanok, akiktől folyamatosan lehetett tanulni, illetve elindult a gyűjtőmunka

is. A legrégebbi csodálatos dallamokat játszották, mutatták

a technikákat, játékstílust. A táncosok is rengeteget tanultak, hiszen

első kézből kapták a tudást.

Mint lelkes kobza-növendék, mentem mindenhova, ahol tanulni

lehetett, ott volt Csoóri Sanyi, Vizeli Balázs is.

Sanyival megkukkantottuk a büfét is, és az italválasztékok között

óriási betűkkel idézőjelben kiírva azt láttuk, hogy „Hűbameg” koktél.

Kérdeztük is Virágvölgyi Nórától – ő volt a büfés –, hogy mi ez? De

csak annyi volt a válasza:

– Kóstoljátok meg!

Kértünk is rögtön kettőt, de már jó ideje vártunk, és nem jött

semmi. Na, egyszer csak megérkezett a várva várt nedű. Gőzölgött,

forró volt, sötét színű és érdekes illatú. Egy életünk, egy halálunk,

ezt megkóstoljuk. Az első kortynál, amikor elvettük a szánktól a

poharat, önkéntelenül az csúszott ki a szánkon, hogy „Hűbameg!”.

– Na látjátok, ezért ez a neve, mert aki eddig megkóstolta, mindenkinek

ez volt az első megnyilvánulása.

Kiderült, hogy erős szilvapálinkát öntenek a kávéfőzőbe víz

helyett, és úgy főzik le a kávét. Iszonyatos szívdobogást kaptunk, a

fáradságunk elillant.

Ezt a szert használtuk, amikor több napi nem alvás után álmosság

jött a szemünkre.